[pic] | EUROOPA KOMISJON |

Brüssel 6.7.2010

KOM(2010)363 lõplik

2010/0202 (NLE)

Ettepanek:

NÕUKOGU OTSUS

Euroopa Liidu ühise seisukoha kehtestamise kohta energiaühenduse ministrite nõukogus (Skopje, 24. september 2010)

SELETUSKIRI

Energiaühenduse ministrite nõukogu kohtub 24. septembril 2010 endises Jugoslaavia Makedoonia Vabariigis Skopjes. Et Euroopa Liit saaks osaleda asjakohaste küsimuste otsustamisel, on vaja kehtestada Euroopa Liidu seisukoht vastavalt Euroopa Liidu toimimise lepingu artikli 218 lõikele 9 ja kooskõlas nõukogu 29. mai 2006. aasta otsusega 2006/500/EÜ energiaühenduse lepingu sõlmimise kohta Euroopa Ühenduse poolt.

Käesolev nõukogu otsuse ettepanek hõlmab kõiki päevakorrapunkte, mille suhtes oodatakse ministrite nõukogu otsust. Teavitamise mõttes nimetatakse allpool ka muid päevakorrapunkte.

OTSUSTAMIST NÕUDVAD KÜSIMUSED

Komisjon väljendab kavandatava otsuse lisas esitatud Euroopa Liidu seisukohti seoses järgmiste otsustamist nõudvate küsimustega.

Eelarveküsimused

Komisjon kiidab heaks direktori finantskohustuste täitmise 2009. aastal, lähtudes 31. detsembri 2009. aasta auditiaruandest, eelarvekomitee 2009. aasta auditiaruandest ja direktori aruandest eelarve täitmise kohta.

Lisaks sellele kiidab komisjon heaks energiaühenduse asutamislepingu IV lisa („Osamaksed eelarvesse”) muudatuse pärast Moldova Vabariigi liitumist energiaühendusega 1. mail 2010. aastal.

Kavandatud muudatus käsitleb Moldova osamakset 2011. aasta eest, mille kindlaksmääratud maksumus on 0,10 % energiaühenduse kogueelarvest (3 380 000 eurot). Moldova osamakse suurus on 3380 eurot ning see on samaväärne Albaania, endise Jugoslaavia Makedoonia Vabariigi, Montenegro ja ÜRO ajutise missiooni Kosovos (UNMIK) makstavate osamaksetega.

Eelarveülejäägi vältimiseks arvatakse 0,10 %ga võrdväärne summa maha Euroopa Liidu 2011. aasta osamaksest, mille kindlaks määratud maksumus on 98 % (2010. aasta 98,10 % asemel). Teiste lepinguosaliste osamaksed jäävad 2010. aasta maksetega samale tasemele.

Taastuvad energiaallikad

2009. aasta juunis moodustas ministrite nõukogu töökonna, kelle ülesandeks on hinnata Euroopa Parlamendi ja nõukogu 23. aprilli 2009. aasta direktiivi 2009/28/EÜ (taastuvatest energiaallikatest toodetud energia kasutamise edendamise kohta ning direktiivide 2001/77/EÜ ja 2003/30/EÜ muutmise ja hilisema kehtetuks tunnistamise kohta) („direktiiv 2009/28/EÜ”) mõju energiaühenduse lepinguosaliste ja tulevaste lepinguosaliste poolt taastuvatest energiaallikatest toodetud energia kasutamise edendamisele ning uurida ja esitada energiaühenduse kasutuselevõetavaid võimalikke edasisi meetmeid.

Sekretariaat tellis 2009. aastal uuringu uue ELi taastuvenergia direktiivi rakendamise kohta energiaühenduses, et arvutada (lisaks teistele ülesannetele) ELi direktiivi meetodi alusel igale riigile kohustuslik taastuvenergia sihttase. Taastuvate energiaallikate puhul tugineb 2020. aasta eesmärkide arvutamise meetod lepinguosaliste kui ELi liikmesriikide võrdväärsete püüdluste põhimõttele, s.o 5,5 % kindla väärtusega suurenemine ja lisaks muutuv osa, mis põhineb SKT-l elaniku kohta.

Oma töö käigus on taastuvate energiaallikate töökond täheldanud, et biomassi tarbimise kättesaadavusega seotud andmed olid uuringus kõige ebakindlamad, mis ei mõjutanud ainult võrdlusaasta (2005) taastuvate energiaallikate osakaalu arvutamist, vaid ka olemasolevaid võimalusi täita 2020. aasta eesmärgid.

Energiaühenduse sekretariaat on seega otsustanud tellida lisauuringu, mille raames vaadatakse läbi kõigi lepinguosaliste (sh Moldova) andmed biomassi kohta.

Kuni direktiivi 2009/28 tulevase rakendamise uurimiseks on tingimused loodud, peetakse otstarbekaks esitada lepinguosalistele soovitus, millega neid kutsutakse üles suurendama oma jõupingutusi taastuvate energiaallikate edendamise valdkonnas lähtuvalt kõnealuse direktiivi nendest sätetest, mis ei ole riiklike kohustuslike eesmärkide kehtestamisega otseselt seotud.

Komisjon kiidab heaks nõukogu soovituse (taastuvatest energiaallikatest toodetud energia kasutamise edendamise kohta) teksti vastuvõtmise alalise kõrgetasemelise töörühma 29. juuni 2010. aasta kohtumisel heakskiidetud sõnastuses.

Komisjon kiidab heaks töökonna volituste pikendamise ühe aasta võrra.

Elektrienergia ja maagaasi siseturg – „kolmas pakett”

Energiaühenduse asutamislepingus määratletakse „energeetikat käsitlev acquis communautaire’ järgmiselt: i) Euroopa Parlamendi ja nõukogu 26. juuni 2003. aasta direktiiv 2003/54/EÜ, mis käsitleb elektrienergia siseturu ühiseeskirju, ii) Euroopa Parlamendi ja nõukogu 26. juuni 2003. aasta direktiiv 2003/55/EÜ maagaasi siseturu ühiseeskirjade kohta ja iii) Euroopa Parlamendi ja nõukogu 26. juuni 2003. aasta määrus 1228/2003/EÜ, milles käsitletakse võrkudele juurdepääsu tingimusi piiriüleses elektrikaubanduses. 18. detsembri 2007. aasta otsusega nr 2007/06/MN-EnÜ täiendati kõnealust acquis ’d määrusega (EÜ) nr 1775/2005 maagaasiedastusvõrkudele juurdepääsu tingimuste kohta.

Eespool nimetatud Euroopa Liidu õigusakte on muudetud ja uuesti sõnastatud ning sellest tulenevalt need tühistatakse ja asendatakse 3. märtsist 2011 järgmiste õigusaktidega: Euroopa Parlamendi ja nõukogu 13. juuli 2009. aasta direktiiv 2009/72/EÜ, mis käsitleb elektrienergia siseturu ühiseeskirju; Euroopa Parlamendi ja nõukogu 13. juuli 2009. aasta direktiiv 2009/73/EÜ, mis käsitleb maagaasi siseturu ühiseeskirju; Euroopa Parlamendi ja nõukogu 13. juuli 2009. aasta määrus (EÜ) nr 714/2009 võrkudele juurdepääsu tingimuste kohta piiriüleses elektrikaubanduses; Euroopa Parlamendi ja nõukogu 13. juuli 2009. aasta määrus (EÜ) nr 715/2009 maagaasi ülekandevõrkudele juurdepääsu tingimuste kohta.

Kõnealune nn kolmas pakett põhineb ELi liikmesriikide rakendamiskogemustel ja on sisuliselt ümbersõnastamise eeskirjade täiendus.

Komisjon on hakanud ennetavalt tegutsema kõnealuste direktiivide ja määruste õigeaegseks rakendamiseks liikmesriikides. Need on juba saanud elektrienergia ja maagaasi siseturu juhisdokumentideks Euroopa tasandil.

Seega on soovitatav, et energiaühendus alustaks oma energeetikat käsitleva acquis ’ rakendamist pärast ministrite nõukogu ametlikku soovitust viisil, mis väljendab Euroopa Liidu õiguse viimaseid arenguid.

Kolmanda paketi rakendamise kavandatav otsus peab sisaldama energiaühenduse enda institutsionaalse raamistiku kõiki vajalikke kohandusi ning iga selle lepinguosalise eriolukorda vastavalt energiaühenduse asutamislepingu artiklis 24 sätestatule. Komisjon kiidab heaks nõukogu soovituse (energeetikat käsitleva acquis communautaire ’i muudatuste rakendamise kohta) vastuvõtmise alalise kõrgetasemelise töörühma 29. juuni 2010. aasta kohtumisel heakskiidetud sõnastuses.

MUUD KÜSIMUSED

Arutamisele mittekuuluvad punktid

Komisjon kiidab heaks alalise kõrgetasemelise töörühma kahe eelneva kohtumise järeldused ja võtab arvesse järgmisi aruandeid:

– aruanne energiaühenduse tööprogrammi rakendamise kohta;

– auditiaruanne 31. detsembri 2009. aasta seisuga;

– eelarvekomitee 2009. aasta auditiaruanne;

– direktori aruanne eelarve täitmise kohta;

– aruanne käimasolevate vaidluse lahendamise menetluste kohta;

– esialgne aruanne 2009. aasta eelarve rakendamise kohta.

Lepingu rakendamine

Komisjon võtab arvesse sekretariaadi koostatud aruannet.

Komisjon võtab arvesse viimasest aruandest alates rakendamise käigus tehtud väikesi edusamme ning eriti erinevust poliitiliste avalduste ning igapäevase rakendamise vahel, mis on tõsiseks takistuseks investeeringutele.

Komisjon julgustab sekretariaati kooskõlas 18. detsembril 2009. aastal Zagrebis toimunud ministrite nõukogu viimase kohtumise järeldustega aktiivselt tegelema kõigi mittevastavuse juhtumitega ning eelkõige käsitlema neid juhtumeid omal algatusel käivitatud menetluste raames. Tuleb tagada võrdne kohtlemine, näiteks eri lepinguosaliste samalaadsete rikkumiste samaaegse käsitlemisega.

Lisaks sellele toetab komisjon sekretariaadi jõupingutusi lahenduste leidmiseks läbirääkimiste teel.

Varustuskindlus

Komisjon võtab arvesse asutamislepingu rakendamise hetkeolukorda seoses varustuskindlusega ning annab aru oma käimasolevatest aruteludest seoses ettepanekuga Euroopa Parlamendi ja nõukogu määruse kohta, milles käsitletakse gaasivarustuse kindluse tagamise meetmeid ja millega tunnistatakse kehtetuks direktiiv 2004/67/EÜ.

Nafta

Komisjon kiidab heaks energiaühenduse nafta julgeolekuvarude uuringu tellimise, mis tuleb lõpule viia 2011. aasta märtsiks. Asjakohase aruande raames hinnatakse lepinguosaliste ning vaatlejate praegust olukorda ja vajadusi ning koostatakse energiaühendusele tegevuskava, mis hõlmab eelkõige kõigile eespool nimetatutele suunatud koordineeritud ajakava 14. septembri 2009. aasta direktiivi 2009/119/EÜ, millega kohustatakse liikmesriike säilitama toornafta ja/või naftatoodete miinimumvarusid, rakendamiseks.

Infrastruktuuriinvesteeringud

Komisjon võtab arvesse tegevusi edendamaks piirkonnas esmatähtsateks peetavaid infrastruktuuriprojekte, mille sekretariaat on välja valinud ja mida ta on edasi arendanud ning mille alaline kõrgetasemeline töörühm on oma 17. märtsi ja 29. juuni 2010. aasta kohtumistel heaks kiitnud.

Lisaks sellele võtab komisjon arvesse energiaühenduse regulatiivkomitee 10. märtsi 2010. aasta kohtumisel vastu võetud aruannet regulatiivasutuste koostöö kohta piiriüleste investeerimisprojektide valdkonnas, mis hõlmab uute investeeringute edendamise regulatiivseid vahendeid, olemasolevate mehhanismide ja soovituste hindamist.

Sotsiaalset mõõdet käsitlev vastastikuse mõistmise memorandum

Komisjon võtab arvesse sotsiaalset mõõdet käsitleva vastastikuse mõistmise memorandumi ning eriti 10. ja 11. juunil Skopjes toimunud III sotsiaalfoorumi järelduste rakendamisel tehtud edusamme.

Energiaühenduse ministrite nõukogu kohtub 24. septembril 2010 endises Jugoslaavia Makedoonia Vabariigis Skopjes. Et Euroopa Liit saaks osaleda asjakohaste küsimuste otsustamisel, on vaja kehtestada Euroopa Liidu seisukoht vastavalt Euroopa Liidu toimimise lepingu artiklile 218 ja kooskõlas nõukogu 29. mai 2006. aasta otsusega 2006/500/EÜ energiaühenduse lepingu sõlmimise kohta Euroopa Ühenduse poolt.

Käesolev nõukogu otsuse ettepanek hõlmab kõiki päevakorrapunkte, mille suhtes oodatakse ministrite nõukogu otsust. Teavitamise mõttes nimetatakse allpool ka muid päevakorrapunkte.

2010/0202 (NLE)

Ettepanek:

NÕUKOGU OTSUS

Euroopa Liidu ühise seisukoha kehtestamise kohta energiaühenduse ministrite nõukogus (Skopje, 24. september 2010)

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 218 lõiget 9,

võttes arvesse nõukogu 29. mai 2006. aasta otsust 2006/500/EÜ energiaühenduse lepingu sõlmimise kohta Euroopa Ühenduse poolt,[1] eriti selle artikleid 4 ja 5,

võttes arvesse komisjoni ettepanekut,

ON TEINUD JÄRGMISE OTSUSE:

Ainus artikkel

Pidades silmas energiaühenduse ministrite nõukogu kohtumist Skopjes 24. septembril 2010, on Euroopa Liidu seisukoht Euroopa Liidu toimimise lepingu artikli 218 lõike 9 kohaldamisalasse kuuluvates küsimustes sätestatud käesoleva otsuse lisas.

Brüssel,

Nõukogu nimel

komisjoni liige Guenther OETTINGER

LISA Euroopa Liidu seisukoht

- Euroopa Liit kiidab heaks energiaühenduse sekretariaadi direktori finantskohustuste täitmise 2009. aastal.

- Euroopa Liit kiidab heaks ministrite nõukogu otsuse, millega muudetakse energiaühenduse asutamislepingu IV lisa („Osamaksed eelarvesse”) Moldova Vabariigi liitumise kajastamiseks.

- Euroopa Liit kiidab heaks taastuvate energiaallikate töökonna volituste pikendamise ühe aasta võrra.

- Euroopa Liit kiidab heaks ministrite nõukogu soovituse taastuvatest energiaallikatest toodetud energia kasutamise edendamise kohta.

- Euroopa Liit kiidab heaks ministrite nõukogu soovituse energeetikat käsitleva acquis communautaire’ i muudatuste rakendamise kohta.

[1] ELT L 198, lk 15.